Под љупким небом...
Војислав Илић 

Под љупким небом...

Под љупким небом Аркадије сретне

Питом и љубак нихао се цвет,

Ал' једног дана из долине цветне

У туђ је пренет свет;

Где хладни Бореј дŷше, и снегом засипа равни;

Где славуј не пева слатко у тихи сутон и тавни;

Где црна бреза само, под ветра студеном руком,

Кô тајни призрак се ниха, и тужним шумори звуком.

И цео божји дан

Он гледа пуста поља, где гола стрњика расте,

И снева други сан.
Тако и прошлост моја преда мном тихо се буди,

Мој поглед исто тако кроз пусте пољане блуди,

И моје желе тако, што срце у мени драже,

Топлије небо траже...

1883

Извори 

 Војислав Илић: Целокупна дела, Књига I, страна 177, Издање Свесловенске књижаре, М. Ј. Стефановића и Друга, Београд, 1922.

Војислав Илић